《留邸春斋即事》
明代·卢宁

卜居密迩双龙阙，举目瞻依五凤楼。风静宫云连粉署，日迟梁燕掠金沟。

衔恩剩似沾春宴，入梦频惊报晓筹。远近山河环帝辇，方隅文轨会宸猷。

陵园葱郁閒貔虎，阊阖清虚忆冕旒。北极网维称大备，南畿仪典绝相侔。

赤心补衮惟天老，靖节安边仗世侯。领部直司钱谷计，忧时还悉甲兵谋。

圣明谟烈全超汉，宗社灵长准配周。何用闻鸡狂午夜，更烦击楫矢中流。

作者简介：卢宁（一五○三—一五六一），字忠献，别号冠岩。南海人。博学而工文，尝受业于黄佐，而以不得及阳明之门为憾。明世宗嘉靖十九年（一五四○）举人，二十三年（一五四四）进士。授昆山知县，旋移知赣州兴国县事。二十九年擢守潼川。三十三年迁南京户部员外郎，寻改刑部，后为南京刑部郎中。三十八年升登州知府，卒于官。著有《五鹊台集》、《五鹊别集》等。卢宁诗，以明嘉靖三十八年刘珙重刻本《五鹊别集》为底本纂辑。